Salomón Rondón

**José Salomón Rondón Giménez** (sündinud 16. septembril 1989 Caracases) on Venezuela jalgpallur, kes mängib ründajana Argentina kõrgliigaklubis River Plate ja Venezuela jalgpallikoondises.

Ta alustas karjääri kodumaal ja tegi 2006. aastal 18-aastaselt debüüdi Venezuela kõrgliigas Aragua meeskonnas. Juba esimesel hooajal lõi ta kõrgliigas seitse väravat. Hooajal 2007–08 lõi ta Venezuela kõrgliigas kaheksa väravat.

2008. aasta suvel sõlmis ta lepingu Hispaania esiliiga klubiga UD Las Palmas. Kuigi esimesel hooajal ta liigas ühtegi väravat ei löönud, skooris ta järgmisel hooajal koguni kümnel korral. 2010. aasta juulis sõlmis ta lepingu Hispaania kõrgliiga klubiga Málaga. Üleminekusumma oli 3,5 miljonit eurot, mis oli Málaga suurim ost. Esimese värava La Ligas lõi ta 19. augustil mängus Sevilla vastu. Ta lõi hooajal 2010–11 La Ligas 14 väravat, olles selles arvestuses sel hooajal liigas kümnendal kohal. Ka hooaeg 2011–12 oli edukas, kui ta lõi liigas 11 väravat.

2012. aasta augustis sõlmis ta lepingu Venemaa kõrgliiga klubiga Kaasani Rubin. Arvatav üleminekusumma oli 10 miljonit eurot, mis tegi temast läbi aegade kalleima Venezuela jalgpalluri. 2014. aasta jaanuaris liitus ta Peterburi Zenitiga. Üleminekusumma oli umbes 15,8 miljoni eurot. Venemaal veedetud ajal oli tema edukaim hooaeg 2014–15, kui ta tuli klubiga Venemaa meistriks ja jagas 13 löödud väravaga liigas teist kohta. Lisaks võideti 2015. aastal Venemaa superkarikas.

2015. aasta augustis sõlmis ta nelja aasta pikkuse lepingu Inglismaa Premier League'i klubiga West Bromwich Albion. Üleminekusumma oli 12 miljonit eurot, mis oli klubi rekord. Premier League'is tegi ta debüüdi 15. augustil mängus Watfordi vastu ja lõi esimese värava 29. augustil mängus Stoke City vastu. Hooaeg 2015–16 oli ka West Bromwich Albionis veedetud ajast kõige edukam, kui ta lõi liigas üheksa väravat. Hooaeg 2017–18 jäädi liigas viimaseks ja langeti esiliigasse. 2018. aasta augustis suundus ta laenule Newcastle Unitedi. Ta lõi hooajal 2018–19 Inglismaa kõrgliigas 11 väravat ning valiti klubi hooaja parimaks mängijaks.

2019. aasta juulis liitus Rondón Hiina kõrgliiga klubiga Dalian Yifang. Hooaja 2020–21 teises pooles mängis ta laenul Venemaa kõrgliiga klubis Moskva CSKA.

2021. aasta augustis naasis Rondón Inglismaa kõrgliigasse, sõlmides kaheaastase lepingu Evertoniga. Pooleteise hooajaga jäi tema arvele Evertoni meeskonnas kolm väravat: 12. detsembril 2021 värav Inglismaa kõrgliigas Crystal Palace'i vastu ja 3. märtsil 2022 Inglismaa karikavõistluste viiendas ringis kaks väravat Boreham Woodi vastu.

2023. aasta jaanuaris sõlmis ta kuni 2025. aasta detsembrini kehtiva lepingu River Plate'iga. Samal aastal tuli ta River Plate'iga Argentina meistriks.

2009. aastal osales Rondón Venezuela kuni 20-aastaste koondisega juunioride maailmameistrivõistlustel, kus ta lõi neli väravat. Venezuela jalgpallikoondises tegi ta debüüdi 3. veebruaril 2008 sõprusmängus Haiti vastu. Esimese värava lõi ta koondise särgis sama aasta 23. märtsil mängus El Salvadori vastu. Ta kuulus Venezuela koondisse 2011. ja 2015. aasta Copa Américal, 2016. aastal Copa América Centenariol ja 2019. aasta Copa Américal ning lõi kolmel esimesel turniiril ka vähemalt ühe värava.

## Saavutused
;Aragua
*Copa Venezuela: 2007–08
;Zenit
*Premjer Liga: 2014–15
*Venemaa superkarikas: 2015
;River Plate
*Argentina Primera División: 2023

## Viited

## Välislingid